Í 2016 var triðja árið á rað, at mannfólkini fingu størra partin av lønarvøkstrinum. Mannfólk vunnu 5.279 milliónir í fjør, 290 fleiri enn árið fyri, vøksturin er 5,8%. Í sama tíðarskeiði fingu kvinnurnar 3.197 milliónir í løn, 160 fleiri enn í 2015, ein framgongd á 5,3%. Av øllum lønum fáa mannfólk nú 62% og kvinnur 38%. Lønirnar í fjórða ársfjórðingi 2016 vóru 2.166 milliónir, tað hægsta nakrantíð, og sætti ársfjórðingur á rað, at lønirnar vóru yvir tvær milliardir. Úrslitið fyri árið var ein vøkstur á 5,6%. Av vinnugreinunum var størsti vøksturin í ali- og kryvivirkjum við 14% og byggivinnuni við 11%. Í stóru vinnugreinini handil og umvæling hava verið um 3.000 løntakarar síðstu nógvu árini, men hóast tað ikki hava verið tey stóru sveiggini í samanlagda talinum, eru stórar umskiftingar hendar millum løntakarar innanhýsis í hesi grein, m. a. millum aldursbólkar og millum sýslurnar.